KIRJALLINEN KYSYMYS E-3200/00

esittäjä(t): Mario Mauro (PPE-DE) komissiolle

(12. lokakuuta 2000)

Aihe: Kansainvälinen järjestö syrji dopingia vastaan taistellutta urheiluseuraa

A. & V. Sport Ltd -yhtiö ja Amore & Vita Giubileo Beretta -urheilujoukkue ovat osallistuneet 15 vuoden ajan erinomaisin tuloksin kansainvälisiin urheilukilpailuihin ja edistäneet urheilun terveitä periaatteita.

Pyöräilyjoukkue Amore & Vitalla, Fanini-ryhmään kuuluvalla ammattilaisjoukkueella, on hyvin vanhat perinteet kansainvälisessä urheilussa. Joukkue on menestynyt erittäin hyvin kansainvälisellä tasolla (11 maailmanmestaruutta, 28 Italian mestaruutta ja 11 etappivoittoa Giro d'Italiassa jne.), ja se on tuonut pyöräilyyn mukaan 3 700 uutta urheilijaa ja kouluttanut lukuisia mestareita, kuten esimerkiksi Cipollinin, Bartolin, Tafin ja Sorensenin.

Joukkueen johtaja Ivano Fanini on viime vuosina vähemmän kyseenalaisina aikoina taistellut aktiivisesti dopingin käyttöä vastaan tarkoituksenaan puhdistaa pyöräily, joka on nykyään hyvin kiistanalainen laji. Pyöräilijät eri puolilla maailmaa ovat sekaantuneet dopingin käyttöön.

Siitä huolimatta, että A. & V. Sport Ltd. täytti kaikki kansainvälinen pyöräilyliiton (UCI) jäsenyydelleen vuonna 2000 asettamat vaatimukset, liiton puheenjohtaja Verbruggen viivytti kohtuuttomasti joukkueen hakemusta vuodelle 2000 ja hylkäsi sen lopulta.

Kansainvälinen pyöräilyliitto epäsi aiheettomasti Amore & Vitalta oikeuden tulla rekisteröidyksi maailmanluokkaa olevana ammattilaisjoukkueena. Asiasta on ollut vireillä oikeudellinen riita kansainvälisen pyöräilyliiton kanssa jo kuukausien ajan. Tämän vuoksi joukkue ei ole voinut osallistua kansainvälisiin kilpailuihin, kuten esimerkiksi Giro d'Italiaan, johon se on osallistunut 15 vuotena peräjälkeen. Amore & Vitalta on nyt evätty myös osallistuminen Giro di Lucca -kilpailuun, monivaiheiseen pyöräilykilpailuun, joka ajetaan joukkueen kotikaupungin kaduilla eli alueella, jolla joukkueella on siis eniten sponsoreita ja kannattajia.

Voisiko komissio ilmoittaa, mihin välittömiin toimiin se aikoo ryhtyä, kansainvälisen pyöräilyliiton suhteen, jotta yllä mainittu seura ja urheilujoukkue voisivat rekisteröityä asiaankuuluvasti, ja jotta se tukisi urheiluhenkeä ja nuoria pyöräilijöitä, eikä kansainvälisen pyöräilyliiton byrokratiaa?

Voisiko komission mielestä Amore & Vitan jättäminen rekisteröimättä kansainväliseen pyöräilyliittoon täysin perusteettomasti itse asiassa olla kosto Ivano Faninille, joka on tuominnut dopingin käytön pyöräilyssä ja johtanut dopingin vastaisia kampanjoita?

Onko komission mielestä tilanteesta aiheutunut huomattavan paljon vahinkoa 30 italialaisen pyöräilijän perheille (ja myös Euroopan unionin muiden jäsenvaltioiden pyöräilijöille) sekä joukkuetta hallinnoivalle urheiluseuralle, joka ei ole voinut osallistua tärkeimpiin kilpailuihin ja joka sen vuoksi on menettämässä pääasialliset sponsorinsa sekä mahdollisuuden antaa urheilujoukkueensa jatkaa kilpailemista tulevina vuosina?

Viviane Redingin komission puolesta antama vastaus

(15. joulukuuta 2000)

Komissio on aina painottanut, että se pitää dopingin torjuntaa merkittävänä asiana.

Komissio ei kuitenkaan arvoisan parlamentin jäsenen antamien tietojen perusteella voi päätellä, kuinka kansainvälisen pyöräilyjärjestön (ICU:n) tekemä päätös vaikuttaa yhteisön lainsäädäntöön.

Komissio on saamiensa tietojen valossa sitä mieltä, ettei kysymys kuulu yhteisön toimivaltaan, eikä se siis voi puuttua asiaan. Kysymys tuntuisi selkeästi kuuluvan urheilujärjestöjen ratkaistavaksi.